ΓΡΑΠΤΗ ΕΡΩΤΗΣΗ E-2027/98

υποβολή: Reimer Böge (PPE) προς την Επιτροπή

(7 Ιουλίου 1998)

Θέμα: Επιδοτούμενες εξαγωγές γεωργικών προïόντων στο πλαίσιο των συμφωνιών της ΠΟΕ

Μπορεί η Επιτροπή να αναφέρει σχετικά με τις συμφωνίες της ΠΟΕ:

1. Κατά πόσο χρησιμοποίησε η ΕΕ τα επιτρεπόμενα όρια των ενισχύσεων για την προώθηση των γεωργικών εξαγωγών ανά τομέα προϊόντων και σε ποιο ποσοστό ανήλθε η μη εξάντληση των ορίων αυτών τα τρία προηγούμενα έτη;

2. Υπάρχουν στις ΗΠΑ άμεσες ή έμμεσες επιδοτήσεις για τις εξαγωγές στην Ευρώπη ζωοτροφών από γλουτένη αραβοσίτου και εάν ναι, ποιες;

3. Υπάρχουν στις ΗΠΑ επιδοτήσεις για τους παραγωγούς ελαιούχων σπόρων και εάν ναι, συμβιβάζονται οι ενισχύσεις αυτές με τις διατάξεις της ΠΟΕ;

Απάντηση του κ. Fischler εξ ονόματος της Επιτροπής

(17 Σεπτεμβρίου 1998)

1. Υπάρχουν διαθέσιμα στοιχεία μόνο για τις επιχορηγήσεις στις εξαγωγές που καλύπτουν το πρώτο (1995/1996) και το δεύτερο έτος (1996/1997) της εφαρμογής των υποχρεώσεων της Παγκόσμιας Οργάνωσης Εμπορίου. Ένας συγκριτικός πίνακας που περιλαμβάνει στοιχεία για τις χρησιμοποιηθείσες ή μη χρησιμοποιηθείσες επιχορηγήσεις και για τα δύο εμπορικά έτη 1995/1996 και 1996/1997 θα αποσταλεί απευθείας προς το Αξιότιμο Μέλος τους Ευρωπαϊκού Κοινοβουλίου και προς τη γραμματεία του Κοινοβουλίου. Στοιχεία για τις κοινοποιήσεις της Κοινότητας προς την Παγκόσμια Οργάνωση Εμπορίου είναι επίσης διαθέσιμα στο Internet: www.wto.org.

2.-3. Σύμφωνα με τις υποχρεώσεις που ανέλαβαν οι Ηνωμένες Πολιτείες, δεν χορηγείται καμία επιδότηση στις εξαγωγές για ζωοτροφές από γλουτένη αραβοσίτου. Εσωτερικές ενισχύσεις για γεωργικά προϊόντα χορηγήθηκαν μέχρι ύψους 23 100 εκατ. US$ το 1995. Το ποσό αυτό μπορεί να μειωθεί σε 19 100 εκατ. US$ για το έτος 2000. Δεν υπάρχουν υποχρεώσεις ανωτάτων ορίων όσον αφορά μεμονωμένα προϊόντα. Τα ανώτατα όρια για τις εσωτερικές ενισχύσεις καθορίστηκαν με βάση το ετήσιο μέσο επίπεδο ενισχύσεων στις Ηνωμένες Πολιτείες κατά την περίοδο 1986 έως 1988. Κατά τη διάρκεια αυτής της περιόδου χορηγήθηκε ενίσχυση στον αραβόσιτο 7 800 εκατ. US$ και ενίσχυση για τους ελαιούχους σπόρους 248 εκατ. US$ (αμελητέο, εφόσον είναι μικρότερο από 5 % της αξίας της παραγωγής). Οι Ηνωμένες Πολιτείες κοινοποίησαν στην Παγκόσμια Οργάνωση Εμπορίου ότι η ειδική ενίσχυση για το 1995 για τον αραβόσιτο και τους ελαιούχους σπόρους ήταν αντίστοιχα 3 000 εκατ.US$ και 16.5 εκατ. US$ (αμελητέο). Η κοινοποιημένη ενίσχυση για το 1996 ήταν αμελητέα και για τον αραβόσιτο, και για τους ελαιούχους σπόρους (αντίστοιχα 28 και 14 εκατ. US$). Η αλλαγή στο επίπεδο ενίσχυσης όσον αφορά τον αραβόσιτο εξηγείται από το γεγονός ότι οι Ηνωμένες Πολιτείες αντικατέστησαν τα πρώην ελλειμματικά προγράμματα πληρωμής με πληρωμές ανά εκτάριο. Το κοινοποιημένο ποσό το 1996 για τον τελευταίο τύπο ενίσχυσης ήταν 5 200 εκατ. US$. Η κοινοποίηση των Ηνωμένων Πολιτειών για το 1996 συζητείται αυτή τη στιγμή στο πλαίσιο της αρμόδιας επιτροπής της ΠΟΕ.

Στις ανωτέρω πληροφορίες πρέπει να προστεθεί ότι η Επιτροπή θα επιθυμούσε να επιστήσει την προσοχή του Αξιότιμου Μέλους του Ευρωπαϊκού Κοινοβουλίου στο γεγονός ότι οι Ηνωμένες Πολιτείες εφαρμόζουν σύστημα (του οποίου η ισχύς θα επεκταθεί έως το 2007) με βάση το οποίο χορηγείται μείωση του φόρου στις προσθήκης αιθανόλης η οποία λαμβάνεται από αραβόσιτο, στα καύσιμα. Ζωοτροφές από γλουτένη αραβοσίτου αποτελούν υποπροϊόντα το οποίο προκύπτει από την παραγωγή αιθανόλης από αραβόσιτο.